Aldrig har så mange danskere søgt akut psykiatrisk lægehjælp som nu. Mens kun 12.099 danskere i 1995 besøgte de psykiatriske akutmodtagelser og skadestuer, er det steget til hele 33.333 i 2015, viser opgørelse fra Sundhedsdatastyrelsen og Danske Regioner, der for kort tid siden blev sendt til Folketinget.

»Det overrasker mig virkelig meget. Men det er jo kommet snigende langsomt«, siger psykiaternes formand, overlæge Torsten Bjørn Jacobsen.

Han mener, at der er to hovedforklaringer: Psykiske sygdomme er i dag mindre stigmatiseret end tidligere. Og så findes der flere psykiatriske behandlingstilbud, så andelen af danskere i kontakt med psykiatrien er øget de seneste 20 år.